Helsinška katedrala

Helsinška katedrala (fin. Helsingin tuomiokirkko, Suurkirkko; šve. Helsingfors domkyrka, Storkyrkan) je finska evangeličko-luteranska katedrala Helsinške biskupije, smještena na Senatskom trgu u četvrti Kruununhaka u središtu Helsinkija. Crkva je izvorno građena od 1830. do 1852. godine kao počast velikom knezu Finske, caru Nikoli I. od Rusije. Bila je poznata i kao Crkva svetog Nikole (fin. Nikolainkirkko, šve. Nikolajkyrkan) sve dok Finska nije proglasila punu neovisnost 1917. Glavna je znamenitost grada i jedna od najpoznatijih povijesnih građevina u Finskoj. Opis Helsinška katedrala je građevina u neoklasičnom stilu i najznačajnija znamenitost u gradskom pejzažu Helsinkija sa svojom visokom, zelenom kupolom okruženom s četiri manje kupole. Projektirao ju je Carl Ludvig Engel kao vrhunac svog rasporeda na Senatskom trgu. Crkva je okružena manjim zgradama koje je Engel također projektirao. Tlocrt crkve je grčki križ (kvadrat u središtu i četiri jednakostranična kraka), simetričan u svakom od četiriju glavnih smjerova i pročeljem svakog kraka koje ima kolonadu i zabat. Engel je izvorno namjeravao postaviti još jedan red stupova na zapadnom kraju kako bi označio glavni ulaz nasuprot istočnog oltara, ali to nikada nije izgrađeno. Povijest Nakon što je Helsinki 1812. godine proglašen glavnim gradom Finske, Aleksandar I. je 1814. godine odredio da se 15 posto poreza na uvoz soli prikuplja u fond za dvije crkve, jednu luteransku i jednu pravoslavnu. Katedrala je izgrađena na mjestu manje crkve Ulrike Eleonore iz 1724. – 1727., koji je bio posvećen svojoj zaštitnici švedskoj kraljici Ulriki Eleonori. U obližnjem Kamppiju je između 1824. i 1826. izgrađena pomoćna crkva, tzv. "Stara crkva" koja je služila župi dok se crkva Ulrike Eleonore rušila i do posvete nove katedrale. Zvona stare crkve prmještena su na novu katedralu. Izgradnja katedrale započela je 1830. godine, iako je službeno otvorena tek 15. veljače 1852. Engel je umro 1840. godine. Zgradu je kasnije preuredio Engelsov nasljednik Ernst Lohrmann, čije četiri male kupole naglašavaju arhitektonsku vezu s uzorima katedrale, Katedralom svetog Izaka i Kazanskom katedralom u Sankt Peterburgu. Lohrmann je također projektirao dvije dodatne zgrade bočno od stepeništa: gledajući s trga, lijevo zvonik, a desno kapelu. Također je 1849. godine podigao cinkove kipove dvanaest apostola veće od prirodne veličine na vrhovima i kutovima krovne linije. Izradili su ih August Wredov i Hermann Schievelbein, a izlila ih radionica SP Devaranne u Berlinu između 1845. i 1847. Oltarnu sliku oslikao je Carl Timoleon von Neff, a crkvi ju je darovao car Nikola I. Kriptu katedrale obnovili su 1980-ih arhitekti Vilhelm Helander i Juha Leiviskä za korištenje u izložbama i crkvenim svečanostima. Helander je također bio odgovoran za konzervatorske popravke katedrale krajem 1990-ih. Danas je katedrala jedna od najpopularnijih turističkih atrakcija Helsinkija. U 2018. godini posjetilo ju je pola milijuna turista. Crkva se redovito koristi za bogoslužja i posebne događaje poput vjenčanja. Finska nacionalna proslava dana svete Lucije održava se u katedrali. U popularnoj kulturi Uvodna sekvenca glazbenog spota za pjesmu " Sandstorm" grupe Darude snimljena je na Senatskom trgu, s istaknutim prikazom katedrale u pozadini. Galerija Vanjsko pročelje: Kipovi apostola: